A BIZOTTSÁG 1881/2005/EK RENDELETE
(2005. november 17.)
a Közösségi Dohányalap tekintetében a 2075/92/EGK tanácsi rendelet alkalmazására vonatkozó részletes szabályok meghatározásáról szóló 2182/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nyersdohány piacának közös szervezéséről szóló, 1992. június 30-i 2075/92/EGK tanácsi rendeletre (1) és különösen annak 14a. cikkére,
mivel:
(1)
A nyersdohánytermelők más növényi kultúrákra és gazdasági tevékenységekre történő átállásával kapcsolatos különleges intézkedéseket a 2075/92/EGK rendelet 13. cikkében meghatározott Közösségi Dohányalap finanszírozza.
(2)
A Közösségi dohányalapnak a 2005-ös betakarítás kapcsán a nyersdohány-támogatás levonásából származó előirányzatai rendelkezésre állnak a 2006-os átállási intézkedések finanszírozására.
(3)
A 2182/2002/EK bizottsági rendelet (2) 15. cikke (1) bekezdésének meghatározásában az átállásra szánt egyéni intézkedések kedvezményezettjei azok a dohánytermelők, akik kvótáját a 2075/92/EGK rendelet 14. cikkének (1) bekezdésében meghatározott visszavásárlási programban visszavonhatatlanul visszavásárolták.
(4)
A kvótavisszavásárlási programot a nyersdohány piacának közös szervezéséről szóló 2075/92/EGK rendelet módosításáról szóló, 2005. október 6-i 1679/2005/EK tanácsi rendelet 2005. október 22-től megszünteti. Ebből következően a visszavásárlási programhoz való tartozás nem képezheti többé a Közösségi Dohányalap által finanszírozott intézkedések támogathatósági követelményét.
(5)
Meg kell tehát adni a dohánytermelési támogatás keretében támogatható termelőknek a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet (3) IV. címének 10c. fejezetében előírt szerkezetváltási intézkedésekből való részesülés lehetőségét, amennyiben olyan régióban találhatók, amelyekre alkalmazható az említett fejezet, és amennyiben elhagyják az ágazatot és lemondanak az e támogatásra való jogosultságukról.
(6)
Ezen összefüggésben a nyersdohányágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak meghatározásáról szóló, 1998. december 22-i 2848/98/EK bizottsági rendeletnek (4) megfelelően a 2005-ös betakarítás címén termelési kvótával rendelkező termelő szerkezetváltási intézkedéseihez engedélyezett közösségi támogatás felhalmozott összegének kiszámításához szükséges a szerkezetváltási intézkedések kiigazítása.
(7)
Annak érdekében, hogy a tagállamok elegendő idővel rendelkezzenek a 2006-os szerkezetváltási intézkedések előzetes finanszírozási tervének kialakításához, az előzetes tervek Bizottsághoz való eljutattásának előírt határidejét, következésképpen pedig a források tagállamok közötti végleges elosztását ki kell tolni.
(8)
Ugyancsak ki kell igazítani azokat az intézkedéseket, amelyek előírják azon követelményeket, amelyek alapján a Bizottság kialakítja a Közösségi Dohányalap forrásainak tagállamok közötti előzetes elosztását, valamint a szabálytalanságok esetén alkalmazandó szankciókkal kapcsolatos intézkedéseket.
(9)
A tagállamok számára a tervek megvalósításához szükséges határidő és különösen az általános érdekű intézkedések, valamint a 2182/2002/EK rendelet 14. cikkében előírt kétéves, kultúrákkal kapcsolatos kísérletezésre vonatkozó tanulmányok biztosítása érdekében szükséges megadni számukra a kezdetben két évre tervezett időszak hat hónappal történő meghosszabbításának lehetőségét.
(10)
Ebből következően szükséges a 2182/2002/EK rendelet módosítása.
(11)
Az e rendeletben meghatározott intézkedések megfelelnek a Dohánypiaci Irányítóbizottság véleményének,
ELFOGADTA EZT A RENDELETET:
1. cikk
A 2182/2002/EK rendelet a következőképpen módosul:
1.
A 15. cikk (1) bekezdése helyébe a következő szöveg lép:
„(1) A 13. cikkben említett intézkedések kedvezményezettjei azok a nyersdohánytermelők, akik a 2848/98/EK rendelet 24. cikkének megfelelően a 2005-ös betakarítás címén dohánytermelői kvótával rendelkeznek, olyan régióhoz tartoznak, amelyre alkalmazható az 1782/2003/EK tanácsi rendelet (5) IV. címének 10c. fejezete, és akik legkésőbb 2006. február 15-ig kötelezettséget vállalnak arra, hogy a 2006-os betakarítástól kezdve lemondanak az említett fejezetben található nyersdohány-termelési támogatási jogosultságukról.
A tagállamok tájékoztatják a Bizottságot az ezen elkötelezettséget benyújtó termelők számáról, illetve fajtacsoportonkénti kvótájuk mennyiségéről.
Az Alap támogatásából való részesülési kérelem beadásának lehetősége a 2006-os évre korlátozódik.
(5) HL L 270., 2003.10.21., 1. o.”" 						
2.
A 16. cikk (2) bekezdése helyébe a következő szöveg lép:
„(2) A közösségi támogatás termelőnkénti teljes összege a 13. cikkben említett összes intézkedésre vonatkozóan a következő:
a)
a kvótán belüli nyersdohány azon mennyiségére, amelyre a 2005-ös betakarítás tekintetében a 2848/98/EK rendelet 24. cikkének megfelelően 10 tonnáig bezárólag jogosultsága volt, a 2005-ös jövedelemtámogatás összegének háromszorosa;
b)
a kvótán belüli nyersdohány azon mennyiségére, amelyre a 2005-ös betakarítás tekintetében a 2848/98/EK rendelet 24. cikkének megfelelően 10 tonnán túl és 40 tonnáig bezárólag jogosultsága volt, a 2005-ös jövedelemtámogatás összegének kétszerese;
c)
a kvótán belüli nyersdohány azon mennyiségére, amelyre a 2005-ös betakarítás tekintetében a 2848/98/EK rendelet 24. cikkének megfelelően 40 tonnán túl jogosultsága volt, a 2005-ös jövedelemtámogatás összege.”
3.
A 17. cikk (2), (3) és (4) bekezdése helyébe a következő szöveg lép:
„(2) A 2075/92/EGK rendelet 23. cikkének (2) bekezdésében említett eljárásnak megfelelően 2006. február 15. előtt az Alap forrásainak tagállamok közötti indikatív felosztása kidolgozásra kerül a 13. és 14. cikkben említett intézkedések finanszírozására a 2005-ös betakarításra megállapított nemzeti garanciaküszöbb függvényében.
(3) 2006. április 30. előtt a tagállamok kidolgozzák és bejelentik a Bizottságnak az olyan intézkedésekkel kapcsolatos finanszírozási terveiket, amelyekre támogatást kértek.
(4) Ha a (3) bekezdésben említett információk alapján megállapítást nyer, hogy az egy vagy több tagállam részére juttatott finanszírozás egy részét nem utalják ki támogatási kérelmek hiányában, a Bizottság 2006. június 30. előtt erre a finanszírozásra vonatkozóan kidolgozza a források olyan tagállamok közötti végleges elosztását, amelyek a (2) bekezdéssel összhangban megállapított saját költségvetésüknél nagyobb mértékű teljes összegre vonatkozó támogatási kérelmet kaptak. Ez a végleges felosztás arányban van a (2) bekezdésben megállapított indikatív felosztással.”
4.
A 19. cikk a következő (3) bekezdéssel egészül ki:
„(3) Az e cikk (1) bekezdésében előírt elkötelezettség tiszteletben nem tartásától eltérő szándékos szabálytalanság esetén a 13. és 14. cikk értelmében beavatkozást kérő személy a beavatkozási kérelem tárgyát képező összeget köteles fizetni. Az összeg az Európai Mezőgazdasági Orientációs és Garanciaalapot (EMOGA) illeti meg.”
5.
A 22. cikk (1) bekezdése helyébe a következő szöveg lép:
„(1) A projekteket attól a dátumtól számított két éven belül el kell végezni, hogy a tagállam értesítette a kedvezményezettet a projekt elfogadásáról. Ugyanakkor e határidőt a tagállamok 30 hónapra módosíthatják.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2006. január 1-jétől kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. november 17-én.